Zagreb, 14. svibnja 2020.g.

**Z A P I S N I K**

sa **85. sjednice** Povjerenstva za odlučivanje o sukobu interesa održane dana 14. svibnja 2020. godine u prostorijama Povjerenstva za odlučivanje o sukobu interesa, s početkom u 11,00 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac, Martina Jurišić i Ivan Matić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 84. sjednice te poziva članove da se izjasne o tome da li prihvaćaju zapisnik. Utvrđuje se da članovi koji su bili prisutni na 84. sjednici Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red.

Članica Povjerenstva Aleksandra Jozić-Ileković predlaže da se dnevni red dopuni s toč. 5. Davanje mišljenja u predmetu **M-44/20 na zahtjev dužnosnika JOSIPA SEUČEKA, općinskog načelnika Općine Udbina.**

Članica Povjerenstva Tončica Božić predlaže da se dnevni red dopuni s toč. 6. Davanje mišljenja u predmetu **M-45/20 na zahtjev dužnosnika Marija Medveda, zamjenika gradonačelnika Grada Čakovca.**

Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Tončica Božić kao izvjestiteljica u predmetu **M-40/20 na zahtjev dužnosnika IVICE TOMLJENOVIĆA, zamjenika gradonačelnika Grada Gospića** iznosi predmet i navodi da je dužnosnik podnio zahtjev za mišljenjem u kojem iznosi nedoumicu glede obavljanja radova supruginog obrta na sanaciji vodovodne mreže u naselju Žabica u Gospiću. Izvođač radova je, kako navodi, trgovačko društvo IMGD d.o.o. Zagreb, a investitori su Hrvatske vode i trgovačko društvo Usluga d.o.o., Gospić, u kojoj je on predsjednik Skupštine društva. Izvođač radova je s navedenim investitorima potpisao višegodišnji ugovor na sanaciji vodovodne mreže i otklanjanju gubitaka vode, a zatražene su ponude za izvođenje građevinskih radova između kojih se javilo i trgovačko društvo u vlasništvu njegove supruge. Dužnosnik postavlja upit može li trgovačko društvo u vlasništvu njegove supruge biti kooperant za navedene radove.

Izvjestiteljica predlaže da se donese mišljenje da nema zapreke da obrt u vlasništvu supruge dužnosnika stupi u poslovni odnos kao kooperant u poslovnom odnosu u kojem je trgovačko društvo IMGD d.o.o. izvođač radova, a investitori su trgovačka društva Hrvatske vode i Usluga d.o.o., u kojem dužnosnik obnaša funkciju predsjednika Skupštine društva, na poslovima sanacije vodovodne mreže u naselju Žabica u Gospiću. Upućuje se dužnosnik da se, u cilju očuvanja vjerodostojnosti dužnosti koju obnaša, u situacijama u kojima bi kao predsjednik Skupštine trgovačkog društva Usluga d.o.o. bio ovlašten donositi odluke vezano za kontrolu izvršavanja predmetnih radova, odlučivati o izvješćima o radu ili statusnim pitanjima Uprave tog trgovačkog društva, iz takvih postupaka izuzme te da gradonačelniku i članovima Gradskog vijeća Grada Gospića ukaže na navedene okolnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Predsjednica Povjerenstva kao izvjestiteljica u predmetu **M-41/20 na zahtjev dužnosnika ŽELJKA LUKAČEVIĆA, zamjenika općinskog načelnika Općine Vrpolje** iznosi predmet i navodi da je dužnosnik podnio zahtjev za mišljenjem u kojem postavlja upit može li provesti jedan postupak javne nabave za susjednu Općinu Slavonski Šamac. Dužnosnik navodi kako je prošle godine postavio Povjerenstvu istovjetan upit te mu je Povjerenstvo dalo pozitivno mišljenje.

Izvjestiteljica predlaže da se donese mišljenje da sukladno odredbama ZSSI-a, nema zapreke da dužnosnik istovremeno uz obnašanje dužnosti zamjenika općinskog načelnika Općine Vrpolje, provede postupak javne nabave za Općinu Slavonski Šamac. Upućuje se dužnosnik da se u obnašanju dužnosti, kao i prilikom provedbe konkretnog postupka javne nabave za Općinu Slavonski Šamac, pridržava načela djelovanja dužnosnika propisanih člankom 5. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-42/20 na zahtjev dužnosnika ROBERTA POKASA, zamjenika općinskog načelnika Općine Martinska Ves** iznosi predmet i navodi da je dužnosnik podnio zahtjev za mišljenjem u kojem u bitnom navodi kako je njegov otac nositelj OPG-a te ima sklopljen ugovor o zakupu poljoprivrednog zemljišta u vlasništvu Republike Hrvatske koji istječe 9. lipnja 2020.g. U zakupu predmetne čestice je od 2005.g. Prvotni ugovor je bio na rok od 10 godina te je istekao 2015.g. kada potpisuje novi na rok od 5 godina s Agencijom za poljoprivredno zemljište. Agencija za poljoprivredno zemljište je u međuvremenu ugašena te je raspolaganje poljoprivrednim zemljištem prebačeno na Jedinice lokalne samouprave. Općina Martinska Ves je izradila Program za raspolaganje poljoprivrednim zemljištem u vlasništvu Republike Hrvatske ali još nije dobila Ocjenu prihvatljivosti za ekološku mrežu te time još ne može raspisivati natječaje za raspolaganje poljoprivrednim zemljištem. Temeljem članka 57. Zakona o poljoprivrednom zemljištu postoji mogućnost produženja ugovora na rok do 2 godine. Dužnosnik napominje kako nije član očevog OPG-a. Isto tako napominje da ni na koji način ne sudjeluje u postupcima dodjeljivanja poljoprivrednog zemljišta u vlasništvu Republike Hrvatske na području Općine Martinska Ves. Slijedom navedenog, dužnosnik traži mišljenje Povjerenstva može li OPG njegovog oca sklopiti predmetni ugovor za poljoprivredno zemljište u vlasništvu Republike Hrvatske.

Izvjestiteljica predlaže da se donese mišljenje da sukladno odredbama ZSSI-a nema zapreke da Općina Martinska Ves sa OPG-om, čiji je nositelj otac dužnosnika sklopi ugovor o privremenom korištenju poljoprivrednog zemljišta u vlasništvu Republike Hrvatske. Dužnosniku se ukazuje da se, u cilju zaštite vlastite vjerodostojnosti i očuvanja povjerenja građana u tijela javne vlasti, izuzme od svakog, pa i posrednog, oblika sudjelovanja u postupku ugovaranja privremenog korištenja poljoprivrednog zemljišta u vlasništvu Republike Hrvatske. Dužnosnik se također upućuje da okolnost, da OPG, čiji je nositelj otac dužnosnika, sklapa ugovor o privremenom korištenju poljoprivrednog zemljišta u vlasništvu Republike Hrvatske, deklarira članovima Općinskog vijeća Općine Martinska Ves te da istu okolnost javno objavi na internetskim stranicama navedene Općine.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Član Povjerenstva Davorin Ivanjek kao izvjestitelj u predmetu **M-43/20 na zahtjev dužnosnika DRAŽENA MRŠIĆA, pomoćnika ravnatelja Hrvatskog zavoda za mirovinsko osiguranje do 18. kolovoza 2019.g.** iznosi predmet i navodi da je dužnosnik podnio zahtjev u kojem sukladno članku 20. stavku 4. ZSSI-a traži od Povjerenstva mišljenje o postojanju sukoba interesa odnosno o postojanju zapreke za eventualno zasnivanje radnog odnosa u pravnoj osobi, trgovačkom društvu ili investicijskom fondu s kojim je HZMO u poslovnom odnosu tj. čiji je osnivač i imatelj poslovnog udjela. Naime, dužnosnik navodi da je u obnašanju dužnosti pomoćnika ravnatelja HZMO-a bio zadužen za provedbu uredbi Europske unije i međunarodnih ugovora te da nije u okviru obnašanja iste dužnosti izvršavao upravljačke ovlasti niti donosio poslovne odluke vezane za bilo koju pravnu osobu u vlasništvu HZMO-a, uključujući one koji se smatraju poslovnim subjektom u smislu članka 4. stavka 3. ZSSI-a. Nadalje ističe da ravnatelj HZMO-a, Upravno vijeće te pomoćnici ravnatelja HZMO-a nisu članovi tijela drugih pravnih osoba, već isključivo kao predstavnici vlasnika sudjeluju u radu skupština i u tom svojstvu donose poslovne odluke za sve pravne osobe kojima HZMO upravlja. Navodi da radno mjesto za koje bi eventualni sklopio ugovor o radu nisu radna mjesta s izvršnim ovlastima, prokurista člana uprave, već radno mjesto voditelja ili savjetnika te iznosi stav kako iz svega navedenoga ne proizlaze okolnosti koje bi ukazivale da bi se zasnivanjem radnog odnosa našao u sukobu interesa.

Izvjestitelj predlaže da se donese mišljenje da na temelju članka 20. stavka 3. ZSSI-a u svezi s člankom 14. stavkom 1. ZSSI-a, dužnosnik ne može u razdoblju od 12 mjeseci od dana prestanka obnašanja navedene dužnosti obavljati funkciju člana uprave ili nadzornog odbora bilo kojeg trgovačkog društva, odnosno u navedenom razdoblju ne može biti niti član upravnog vijeća one ustanove koja nije proglašena pravnom osobom od posebnog interesa za državu ili jedinicu lokalne odnosno područne samouprave, a ako je proglašena ustanovom od posebnog interesa nema pravo na naknadu za rad u upravnom vijeću, osim putnih i drugih opravdanih troškova te istovremeno može biti u najviše dva upravna vijeća takve ustanove. Ukoliko bi u razdoblju od 12 mjeseci od dana prestanka obnašanja dužnosti pomoćnika ravnatelja HZMO-a namjeravao zasnovati radni odnos u pravnoj osobi koja je bila u poslovnom odnosu s HZMO-om u razdoblju u kojem je obnašao tu dužnost, dužnosnik je dužan na temelju članka 20. stavka 4. ZSSI-a zatražiti suglasnost Povjerenstva.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-44/20 na zahtjev dužnosnika JOSIPA SEUČEKA, općinskog načelnika Općine Udbina** iznosi predmet i navodi da je dužnosnik podnio zahtjev u kojem u bitnom navodi da ima otvoreni OPG pa ga zanima transparentan način stjecanja stoke. Nadalje, dužnosnik navodi kako je prošao mjeru 6.3.1. za mlade poljoprivrednike te je tada kupio mlade krave-junice i budući da je mjera to zahtijevala navedeno je učinio ovjerenom izjavom kod javnog bilježnika, no sada ga zanima kako odraditi ostalu kupnju te kako odraditi prodaju stoke.

Izvjestiteljica predlaže da se donese mišljenje da se dužnosniku ukazuje da nema zapreke da dužnosnik kupnju i/ili prodaju stoke izvrši u formi izjave ovjerene kod javnog bilježnika ili u drugoj ugovornoj formi kojom dužnosnik nedvojbeno može dokazati da je kupoprodajom stekao/otuđio navedene pokretne stvari. Dužnosnik nije dužan u izvješću o imovinskom stanju prijaviti podatke o kupljenoj stoci ukoliko pojedinačna vrijednost grla ne prelazi iznos od 30.000,00 kuna. Dužnosnik se upućuje da, ukoliko su za kupnju stoke, utrošena sredstva iz potpore isplaćene od strane Agencije za plaćanja u poljoprivredi, ribarstvu i ruralnom razvoju, prilikom podnošenja izvješća o imovinskom stanju tu činjenicu ponovno navede u napomeni izvješća o imovinskom stanju.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Članica Povjerenstva Tončica Božić kao izvjestiteljica u predmetu **M-45/20 na zahtjev dužnosnika Marija Medveda, zamjenika gradonačelnika Grada Čakovca** iznosi predmet i navodi da je dužnosnik podnio zahtjev u kojem traži mišljenje Povjerenstva može li kao zamjenik gradonačelnika, koju dužnost obavlja profesionalno, od strane Hrvatske vatrogasne zajednice biti imenovan članom Vatrogasnog vijeća Javne vatrogasne postrojbe prema čl. 32. st. 4 Zakona o vatrogastvu pri čemu napominje da članovi vatrogasnih vijeća sukladno čl. 32. st. 7. istog Zakona nemaju pravo na naknadu.

Izvjestiteljica predlaže da se donese mišljenje da na temelju članka 14. stavka 2. ZSSI-a zamjenik gradonačelnika Grada Čakovca može za vrijeme obnašanja navedene dužnosti biti imenovan članom Vatrogasnog vijeća Javne vatrogasne postrojbe, ako već ne obavlja funkciju člana upravnog vijeća u dvije ustanove od posebnog interesa, ali bez prava na naknadu u toj ulozi, osim prava na naknadu putnih i drugih opravdanih troškova. Za dopustivost obavljanja navedene funkcije sa stajališta odredbi Zakona o lokalnim izborima, koji člankom 89. propisuje da gradonačelnik ili zamjenik gradonačelnika za vrijeme obnašanja dužnosti ne mogu biti član upravnog vijeća ustanove kojoj je jedinica lokalne samouprave osnivač, nadležno je Ministarstvo uprave.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 11,50 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**